Document ID: 31994R1855

ΚΑΝΟΝΙΣΜΟΣ (ΕΚ) αριθ. 1855/94 ΤΗΣ ΕΠΙΤΡΟΠΗΣ της 27ης Ιουλίου 1994 για την εξουσιοδότηση των αρμόδιων αρχών των κρατών μελών να επεκτείνουν υπό ορισμένες προϋποθέσεις, την περίοδο ισχύος των αδειών εισαγωγής που εκδίδονται βάσει του κανονισμού (ΕΚ) αριθ. 934/94
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 517/94 του Συμβουλίου της 7ης Μαρτίου 1994 περί της θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες, τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής (1), και ιδίως το άρθρο 21 παράγραφος 2, από κοινού με το άρθρο 25 παράγραφος 3,
Εκτιμώντας:
ότι στο άρθρο 6 του κανονισμού (ΕΚ) αριθ. 934/94 της Επιτροπής της 27ης Απριλίου 1994 για τη θέσπιση των ειδικών κανόνων διαχείρισης και κατανομής όσον αφορά ορισμένες περιπτώσεις για τα κλωστοϋφαντουργικά που θεσπίζει ο κανονισμός (ΕΚ) αριθ. 517/94 (2), η περίοδος ισχύος των αδειών εισαγωγής ορίστηκε σε 90 ημέρες από την ημερομηνία έκδοσής τους από τις αρμόδιες αρχές των κρατών μελών-
ότι τα κράτη μέλη ανέφεραν ότι ορισμένοι εμπορευόμενοι είχαν ή θα μπορούσαν να αντιμετωπίσουν δυσκολίες κατά την εισαγωγή, εντός της συγκεκριμένης ημερομηνίας, όλων των προϊόντων για τα οποία εκδόθηκε άδεια εισαγωγής σύμφωνα με τις διατάξεις του κανονισμού (ΕΚ) αριθ. 934/94-
ότι, μετά από εξέταση από την Επιτροπή που συστάθηκε βάσει του κανονισμού (ΕΚ) αριθ. 517/94, θεωρήθηκε σκόπιμο να επιτραπεί στις αρχές των κρατών μελών να παρατείνουν, υπό ορισμένες προϋποθέσεις, τη διάρκεια ισχύος των εν λόγω αδειών εισαγωγής, για περίοδο 45 ημερών-
ότι, για την επίτευξη του στόχου της βέλτιστης χρήσης των ποσοτικών ορίων, θα ήταν ορθό να επιτραπεί η επέκταση αυτή μόνον εφόσον το ζητήσει ο εν λόγω εμπορευόμενος και υπό την προϋπόθεση ότι ο εν λόγω εμπορευόμενος μπορεί να αποδείξει, προς ικανοποίηση των εθνικών αρχών, ότι δικαιολογημένα δεν μπορεί, δεν μπορούσε ή δεν θα μπορεί να εισάγει τα προϊόντα για τα οποία εκδόθηκε άδεια εισαγωγής σύμφωνα με τις διατάξεις του κανονισμού (ΕΚ) αριθ. 934/94 εντός της προθεσμίας που αναφέρεται στην άδεια εισαγωγής-
ότι ο παρών κανονισμός πρέπει να εφαρμοστεί από την ημερομηνία έναρξης ισχύος του κανονισμού (ΕΚ) αριθ. 934/94-
ότι το εν λόγω μέτρο είναι σύμφωνο με τη γνώμη της επιτροπής που ιδρύθηκε βάσει του κανονισμού (ΕΚ) αριθ. 517/94,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η διάρκεια ισχύος των αδειών εισαγωγής που εκδίδουν οι αρμόδιες αρχές των κρατών μελών βάσει του κανονισμού (ΕΚ) αριθ. 934/94 μπορούν να παραταθούν για 45 ημέρες, εφόσον το ζητήσει ο ενδιαφερόμενος εμπορευόμενος.
Η παράταση παραχωρείται μόνον από τις αρμόδιες αρχές του κράτους μέλους εφόσον ο ενδιαφερόμενος εμπορευόμενος, για τον οποίο εκδόθηκαν οι άδειες εισαγωγής, μπορεί να αποδείξει, προς ικανοποίηση των εν λόγω αρχών, ότι δικαιολογημένα δεν μπορεί, δεν μπορούσε ή δεν θα μπορεί να εισάγει όλα τα εν λόγω προϊόντα εντός της προθεσμίας που αναφέρεται στην άδεια εισαγωγής.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 28 Απριλίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιουλίου 1994.

Labels: 1
3
5